**Išrašas**

**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-09-28 Nr. TAR-103

 Posėdžio data – 2021 m. rugsėjo 27 d.

 Pradžia – 10.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 1. SVARSTYTA. Klaipėdos miesto savivaldybės tarybos 2021 m. vasario 25 d. sprendimo Nr. T2-24 „Dėl Klaipėdos miesto savivaldybės 2021–2023 metų strateginio veiklos plano patvirtinimo“ pakeitimas.

 Pranešėja – I. Butenienė. Pažymi, kad sprendimo projekto tikslas – pakeisti Klaipėdos miesto savivaldybės 2021–2023 m. strateginio veiklos plano, patvirtinto Klaipėdos miesto savivaldybės tarybos 2021 m. vasario 25 d. sprendimu Nr. T2-24 „Dėl Klaipėdos miesto savivaldybės 2021–2023 metų strateginio veiklos plano patvirtinimo“, programas. Siūlomi keitimai 11-oje programų bei Investicinių projektų sąraše.

 I. Butenienė sako, kad strateginio veiklos plano programos keičiamos, atsižvelgiant į gautas lėšas ekstremaliosios situacijos, susijusios su COVID-19 paplitimu, suvaldymu ir pasekmių sušvelninimu (Lietuvos Respublikos Vyriausybės 2021 m. rugpjūčio 4 d. nutarimu Nr. 624 „Dėl lėšų skyrimo iš Lietuvos Respublikos Vyriausybės rezervo“ savivaldybei skirta 86,3 tūkst. Eur); priimti teisės aktai, kurie įtakoja strateginio veiklos plano programų turinį (dėl pajamų ir asignavimų tikslinimo, vadovaujantis 2021 m. birželio 22 d. Nr. XIV-430 Lietuvos Respublikos 2021 metų valstybės biudžeto ir savivaldybių biudžetų finansinių rodiklių patvirtinimo įstatymo Nr. XIV-102 preambulės, 1,2, 3, 9, 10, 11, 14, 20 straipsnių ir 1, 2, 3, 4, 5, 6, 7, 8 priedų pakeitimo įstatymu, dėl valstybės biudžeto dotacijų paskirstymo sritims, ES lėšų ir pan.); savivaldybės administracijos padaliniai pateikė siūlymus dėl pokyčių programose.

 I. Butenienė informuoja apie esminius strateginio veiklos plano pokyčius ir atsako į komiteto narių klausimus.

 A. Velykienė teigia, kad Savivaldybės administracija, dar negavusi tarybos pritarimo, pradėjo vykdyti darbus (taip pat remontuoja gatves). A. Velykienė teigia, kad remontuojamų gatvių sąrašas turi būti skelbiamas viešai ir pridėtas prie sprendimo projekto, o gyventojai turi žinoti sąrašo gatvių remonto eiliškumą.

 V. Raugelė sako, kad pateiks kontrolierei raštą dėl tokių veiksmų teisėtumo.

 I. Butenienė sako, kad atskirto remontuojamų gatvių sąrašo nėra, gatvės nurodytos 3 metų strateginiame veiklos plane. Susisiekimo ministerijai parengus rekomendacijas, savivaldybė pasitvirtins savo tvarką ir numatys paskirstymo kriterijus. Pripažįsta, kad įvyko nemaloni situacija ir procedūros nebuvo atliktos iki galo. Mano, kad tokių incidentų neturi pasikartoti.

 V. Raugelė prašo pateikti informaciją: apie socialinių įstaigų vadovų darbo užmokesčio problemą, numatytas lėšas KUL galimybių studijai atlikti (įvertinimą ar pakanka lėšų ir laiko).

 V. Raugelė pasidžiaugia dėl personalo mikro tyrimo metodikos. Mano, kad visos pavaldžios įstaigos turi turėti metodiką. Stebisi, kad sveikatos ir socialinių reikalų skyriai neturi pageidavimų. V. Raugelei kyla klausimų dėl tarybos nustatytų prioritetų ir sąsajų su strateginiais planais, koalicijos prioritetais. Mano, kad reikia siekti, susidarius situacijai dėl Zauerveino g. remonto darbų, ją keisti. Pritaria, kad informacija, apie remontuojamas gatves, turi būti viešai skelbiama. Mano, kad reikia netoleruoti 6 programoje tam tikros priemonių eilutės ir siūlyti ją keisti pagal tarybos numatytus pakeitimus. Nepritaria pateiktam plano, kuris neatliepia skaidrumo, aiškumo, keitimui.

 A. Velykienė tikina, kad nesiskaitoma su įstatymais, tarybos kompetencija, o pats sprendimas priimamas vėlai. Teigia, kad tokios savivalės nėra buvę.

 NUTARTA:

 1.1. Pritarti pateiktam sprendimo projektui.

 1.2. Informuoti apie socialinių įstaigų vadovų darbo užmokesčio problemos sprendimą.

 1.3. Iki tarybos posėdžio įvertinti ar užteks lėšų ir laiko KUL galimybių studijai atlikti.

 1.4. Pateikti informaciją, dėl kokių priežasčių gyventojai negali įsikelti į socialinį būstą, esantį Rambyno g.

 BALSUOTA: už – 4 (K. Bagdonas, A. Razbadauskas, A. Cesiulis, A. Kontautas), prieš – 0, susilaiko – 2 (A. Velykienė, V. Raugelė).

Posėdžio pirmininkas Kazys Bagdonas

Posėdžio sekretorė Lietutė Demidova